Komission tiedonanto Euroopan parlamentille ja neuvostolle Komission - Lainsäädäntö- ja työohjelma vuodeksi 2004 /* KOM/2003/0645 lopull. */





KOMISSION TIEDONANTO EUROOPAN PARLAMENTILLE JA NEUVOSTOLLE - KOMISSION LAINSÄÄDÄNTÖ- JA TYÖOHJELMA VUODEKSI 2004 SISÄLLYSLUETTELO Johdanto 1. Vuoropuhelu Euroopan parlamentin ja neuvoston kanssa 2. Vuoden 2004 näkymät ja haasteet 3. Komission prioriteetit vuodeksi 2004 3.1 Kymmenen uuden jäsenvaltion liittyminen 3.2 Vakaus 3.3 Kestävä kasvu 4. Valikoitujen ehdotusten laajennettu vaikutustenarviointi 5. Päätelmät Liitteet 1. Luettelo lainsäädäntöehdotuksista ja muista kuin lainsäädäntötoimista vuodeksi 2004 2. Luettelo ehdotuksista, joille tehdään laajennettu vaikutustenarviointi ennen hyväksymistä 3. Alustava arviointi Prodin komission strategisten tavoitteiden toteutumisesta 4. Lainsäätäjän toimia odottavat komission ehdotukset vuonna 2004 5. Yhteisön lainsäädännön yksinkertaistaminen ja kodifiointi Johdanto Tämä on Romano Prodin komission viimeinen lainsäädäntö- ja työohjelma, ja se kattaa vuoden, jonka kuluessa Euroopan unioni kokee merkittäviä muutoksia. * Kymmenen uutta jäsenvaltiota liittyy Euroopan unioniin 1. toukokuuta 2004. Hieman tämän jälkeen laajentuneen unionin valtion- ja hallitusten päämiehet allekirjoittavat perustuslaillisen sopimuksen. * Kesäkuussa 2004 kansalaiset kaikkialla Euroopan unionissa äänestävät Euroopan parlamentin vaaleissa. * Uusi komissio aloittaa toimintansa 1. marraskuuta 2004. On näin ollen selvää, että vuosi 2004 on kaikkea muuta kuin tavanomainen vuosi EU:n toimielinten ohjelmasuunnittelussa. Tätä silmällä pitäen ja ottaen huomioon nykyisen komission toimikauden olevan lähestymässä loppuaan lainsäädäntö- ja työohjelma vuodeksi 2004 on tarkoituksella aiempia vuosia tiukemmin rajattu aihepiiriltään. Komissio aikoo tehdä ohjelmastaan mahdollisimman realistisen - tässä otetaan huomioon sekä se, mitä komissio voi saada aikaan, että se, mitä muut EU:n toimielimet voivat ottaa vastaan. Komissio on näissä olosuhteissa tarkastellut vuotuisessa toimintastrategiassa esitettyjä keskeisiä aloitteita ja karsinut niistä pois muut kuin vuonna 2004 ehdottoman välttämättömät ja toteutettavissa olevat aloitteet. Lainsäädäntö- ja työohjelman päätavoitteena on keskittyä komission ensisijaisiin tavoitteisiin, julkistaa sen tärkeimmät uudet ehdotukset vuodeksi 2004 ja tuoda esiin ne muutamat tärkeät vuoden 2003 ehdotukset, joita aiotaan edelleen jatkaa (Liite 1). Siinä myös valitaan lopullisesti ne ehdotukset, joille on tehtävä laajennettu vaikutustenarviointi (Liite 2). Siinä esitetään alustava arviointi Prodin komission strategisten tavoitteiden toteutumisesta tähän mennessä (Liite 3), tuodaan esiin neuvostossa ja Euroopan parlamentissa toteutettavien lainsäädännöllisten jatkotoimien tarpeellisuus komission jo esittämien ehdotusten osalta (Liite 4) ja raportoidaan yhteisön säännöstön yksinkertaistamiseksi ja kodifioimiseksi tehdystä työstä (Liite 5). 1. Vuoropuhelu Euroopan parlamentin ja neuvoston kanssa Komissio hyväksyi 5. maaliskuuta 2003 toimintastrategiansa vuodeksi 2004 [1]. Siinä määritellään vuoden 2004 keskeiseksi painopistealueeksi kymmenen uuden jäsenvaltion liittyminen sekä kaksi sitä tukevaa, toisiinsa liittyvää painopistettä eli vakaus ja kestävä kasvu. [1] KOM(2003) 83, 5. maaliskuuta 2003. Komissio esitti vuotuisen toimintastrategiansa Euroopan parlamentille ja neuvostolle maaliskuussa. Tätä seuraavina kuukausina näiden molemman toimielimen kanssa käytiin rakenteellista vuoropuhelua vuoden 2004 painopistealueista ja keskeisistä aloitteista. Kumpikin toimielin suhtautui myönteisesti komission määrittämiin poliittisiin painopistealueisiin ja antoi hyödyllistä palautetta vuodeksi 2004 ehdotetuista keskeisistä aloitteista. Varapuheenjohtaja Loyola de Palacio esitti 23. syyskuuta 2003 komission tilannekatsauksen vuoden 2004 toimintastrategiansa seurannasta [2] Euroopan parlamentin valiokuntien puheenjohtajakokoukselle. Asiakirja toimitettiin samalla myös neuvostoon. Muut toimielimet ovat reagoineet komission esittämiin painopisteisiin myönteisesti, ja lainsäädäntö- ja työohjelmassa on otettu huomioon useita alakohtaisista aloitteista esitettyjä ehdotuksia. [2] SP(2003)3092/3, 17. syyskuuta 2003. Toimielinten vuoropuheluun liittyi tänä vuonna korostetun monivuotinen ulottuvuus. Sevillan Eurooppa-neuvostossa sovittujen uudistusten mukaisesti neuvosto suosittelee, että Eurooppa-neuvosto hyväksyy joulukuussa 2003 monivuotisen strategiaohjelman vuosiksi 2004-2006. Tätä ohjelmaa laaditaan yhteistyössä komission kanssa, ja Euroopan parlamentille tiedotetaan sen tavoitteista ja sisällöstä. 2. Vuoden 2004 näkymät ja haasteet Poliittiset näkymät EU:lla on kolme suurta haastetta vuonna 2004: - Tulevan unionin hahmotteleminen Kymmenen uutta jäsenvaltiota liittyy Euroopan unioniin 1. toukokuuta 2004. Tämä historiallinen laajentuminen lisää EU:n mahdollisuuksia huomattavasti mutta asettaa samalla merkittävän haasteen unionille. Unionin on vuonna 2004 alettava valmistella seuraavia poliittisia ja rahoituspuitteita, sillä nykyiset keskipitkän aikavälin rahoitusnäkymät (Agenda 2000) päättyvät vuoden 2006 lopulla. Lisäksi on jatkettava tuleviin laajentumisiin tähtäävää strategiaa. Neuvottelut Bulgarian ja Romanian kanssa jatkuvat vuonna 2004, ja komissio valmistelee virallisen lausuntonsa Kroatian hakemuksesta liittyä unioniin. Eurooppa-neuvosto päättää joulukuussa 2004 komission laatiman selvityksen pohjalta, täyttääkö Turkki liittymisneuvotteluiden mahdolliselle avaamiselle Kööpenhaminassa vahvistetut poliittiset kriteerit. - Poliittisen asialistan priorisointi Vuosi 2004 on tärkeä vuosi unionin keskeisen poliittisen asialistan viemisessä eteenpäin eritotenkin kestävän kasvun ja vakauden aloilla. Kestävän kehityksen toteutuminen on unionin seuraavien rahoitusnäkymien aikana (vuodesta 2007 lähtien) politiikan painopisteenä. Unioni aikoo vuonna 2004 tarkastella uudelleen Lissabonin Eurooppa-neuvostossa maaliskuussa 2000 sovittuja strategisia tavoitteita ja Göteborgissa hyväksyttyä EU:n kestävän kehityksen strategiaa. Eurooppa-neuvoston lokakuussa 2003 hyväksymän kasvualoitteen on edistettävä investointeja verkostoihin ja osaamiseen vuonna 2004 ja lisättävä näin luottamusta unionin taloudellisiin mahdollisuuksiin ja vahvistettava talouskasvua. Vapauteen, turvallisuuteen ja oikeuteen perustuvan alueen toteuttamiselle unionissa on asetettu määräajaksi toukokuu 2004, minkä vuoksi ponnisteluja tällä alalla on vahvistettava, jotta Tampereen Eurooppa-neuvostossa lokakuussa 1999 sovitun ohjelman ensimmäinen vaihe saataisiin päätökseen. - Unionin ulkoisen toiminnan kehittäminen Kansainvälinen tilanne on jännittyneempi ja epävakaampi kuin vuosiin. Euroopan unionin on tämän vuoksi toimittava yhtenäisemmin vakauden edistämiseksi, tehokkaiden monenvälisten vastatoimien toteuttamiseksi kriisitilanteissa sekä maailmanlaajuisen kehityksen perustavaa laatua oleviin ongelmiin paneutumiseksi. Yhteisen ulko- ja turvallisuuspolitiikan korkean edustajan esittämässä turvallisuusstrategialuonnoksessa eritellään näitä ja muita uhkia. Komissio osallistuu aktiivisesti tämän strategian hiomiseen. Eurooppa-neuvoston on määrä hyväksyä strategia joulukuussa 2003. Strategian hyväksymisen lisäksi komissio aikoo edelleen osallistua välineisiin, joilla tähdätään mahdollisten kriisien riskien vähentämiseen. Laajentuminen vahvistaa unionin läsnäoloa kansainvälisellä areenalla. Unionin on lisäksi laajentumisen vuoksi tarkasteltava velvollisuuksiaan lähialueillaan ja oltava etunenässä kehittämässä tiiviitä ja kannustavia kumppanuussuhteita lähinaapureihinsa idässä sekä Välimeren alueella. Keskeinen haaste unionille vuonna 2004 on tehdä tarvittavat päätelmät Cancunissa pidetyn WTO:n ministerikokouksen epäonnistumisesta ja pyrkiä edelleen kumppaneidensa kanssa jatkamaan kauppaneuvotteluja, joilla talouskasvu saadaan nopeutumaan ja jotka myös hyödyttävät kehitystä. EU:n talousnäkymät vuonna 2004 EU:ssa vuoden 2002 lopulla havaittu heikko talouskehitys jatkui vuoden 2003 ensimmäisellä puoliskolla. Näin ollen talouden kasvuvauhti on odotettua heikompaa jo kolmantena peräkkäisenä vuonna. Keskimääräisen kasvuvauhdin ennustetaan olevan noin ¾ prosenttia koko EU:ssa ja noin ½ prosenttia euroalueella. Kun kuitenkin talouspolitiikka on myötäilevää, rahoitustilanne on suotuisa, inflaatio hidastuu edelleen, rakenneuudistukset edistyvät ja geopoliittinen epävarmuus vähenee, talouden toimijoiden luottamus palautuu ja kansainvälinen toimintaympäristö paranee. Tässä tilanteessa elpymisvauhdin odotetaan nopeutuvan vuoden 2003 jälkipuoliskolla ja vauhdittuvan koko vuoden 2004 ajan. Keskimääräisen kasvuvauhdin oletetaan ensi vuonna palaavan EU:ssa noin 2 prosenttiin. Tätä vauhtia tukee kulutusmenojen elpyminen, jota tukee ulkoisen kysynnän kasvu sekä siitä seuraava investointien lisääntyminen. Vaikka kasvun ennustetaan elpyvän, pitkittynyt verkkaisen kasvun jakso on vaikuttanut työmarkkinoihin, ja työllisyyden kasvun odotetaankin olevan hidasta. Talousnäkymien riskitekijät näyttävät olevan paremmin tasapainossa kuin aiemmin tänä vuonna. On ensinnäkin useita tekijöitä, joiden mukaan Yhdysvaltojen talouden lyhyen aikavälin kasvun osalta on syytä suurempaan optimismiin. Yhdysvaltojen kasvun pitäisi puolestaan toimia kimmokkeena EU:n talouskasvulle. Jos Yhdysvaltojen elpyminen kuitenkin horjuisi, EU:n talouden odotettu piristyminen saattaisi vaarantua. Vahva euro on toisekseen vaikuttanut elpymiseen negatiivisesti viennin vähentymisen vuoksi. Tätä kuitenkin kompensoi ulkomaankaupan vaihtosuhteen paranemisesta seuraava kulutuksen piristyminen. Lisäksi yrityssektorin rahoitusolosuhteet ovat kannustavat, ja yritysten voitot ovat parantuneet jonkin verran vuoden kuluessa. Mikäli yritykset eivät ole saaneet tasettaan sopeutettua, saattaa taseen sopeuttamisen jatkuminen kuitenkin pidätellä investointimenojen kasvua EU:ssa. 3. Komission prioriteetit vuodeksi 2004 Edellä sanotun valossa komissio vahvistaa poliittiset prioriteetit, jotka se esitti vuotuisessa toimintastrategiassaan 2004: - kymmenen uuden jäsenvaltion liittyminen - vakaus - kestävä kasvu. Komissio kehottaa muita EU:n toimielimiä ottamaan huomioon nämä prioriteetit, keskeiset aloitteet, lainsäädäntöehdotukset ja muut kuin lainsäädäntötoimet vuotta 2004 koskevissa omissa toimintasuunnitelmissaan. Komissio vahvistaa valmiutensa tehdä yhteistyötä muiden EU:n toimielinten kanssa, jotta nämä prioriteetit saataisiin yhteisen suunnittelun kautta toteutettua. Kuten johdanto-osassa selitettiin, komissio on tarkastellut vuotuisessa toimintastrategiassa esitettyjä keskeisiä aloitteita ja karsinut niistä pois muut kuin vuonna 2004 ehdottoman välttämättömät ja toteutettavissa olevat aloitteet. Vastaavat lainsäädäntöehdotukset ja muut kuin lainsäädäntötoimet mainitaan luettelossa 1. 3.1 Kymmenen uuden jäsenvaltion liittyminen Komissio on määrittänyt kolme päätavoitetta vuodeksi 2004: * Tavoitteena on varmistaa kymmenen Euroopan unioniin 1. toukokuuta 2004 liittyvän uuden jäsenvaltion liittymisprosessin saaminen menestyksekkäästi päätökseen. Tähän kuuluu Euroopan unionin ja uusien jäsenvaltioiden lakisääteisten velvoitteiden täyttäminen yhteisön säännöstön osalta liittymispäivästä lähtien. Päällimmäisinä tavoitteina ovat lainsäädännön täytäntöönpano, voimassa olevien ohjelmien, välineiden ja menettelyjen ulottaminen uusiin jäsenvaltioihin, hallintovalmiuksien kehittäminen edelleen sekä taloudellista lähentymistä koskevan strategian kehittäminen. * Tavoitteena on jatkaa neuvotteluja jäljellä olevien ehdokasmaiden (Bulgarian ja Romanian) kanssa, arvioida liittymisneuvottelujen mahdollista käynnistämistä Turkin kanssa ja antaa asiasta suositus sekä valmistella lausunto Kroatian jäsenyyshakemuksesta. * Tavoitteena on hahmotella laajentuneen Euroopan unionin tulevaa suuntaa ja vahvistaa toimielinten ja lainsäädännön uudistamista. Keskeiset aloitteet - Vuoden 2004 laajentumisen saattaminen päätökseen 1. Mukautetaan nykyiset ohjelmat uusien jäsenvaltioiden jäsenyyteen. 2. Mukautetaan ja seurataan yhteisön lainsäädännön soveltamista uusissa jäsenvaltioissa, ja tähän liittyen * pannaan yhteisön säännöstö täytäntöön, erityisesti elintarviketurvallisuuden, maatalouden, ympäristön, tulliliiton, sisämarkkinoiden, oikeus- ja sisäasioiden sekä meriturvallisuuden aloilla * toteutetaan Schengen-järjestely ja tarkistetaan, miten uudet jäsenvaltiot panevat täytäntöön ulkorajojen valvontaa koskevaa yhteisön säännöstöä * varmistetaan, että uusien jäsenvaltioiden ydinturvallisuus on yhtä korkealla tasolla kuin nykyisissä jäsenvaltioissa. - Käynnissä olevat liittymisneuvottelut ja mahdollisia tulevia laajentumisia koskeva strategia 3. Jatketaan liittymisneuvotteluja Bulgarian ja Romanian kanssa. 4. Tutkitaan, täyttääkö Turkki Kööpenhaminan Eurooppa-neuvostossa päätetyt liittymiskriteerit. 5. Tarkastellaan Kroatian hakemusta liittyä Euroopan unioniin. - Laajentuneen Euroopan unionin toimintapuitteiden mukauttaminen 6. Seurataan Euroopan unionin perustuslaillista sopimusta käsittelevän hallitustenvälisen konferenssin tuloksia. 7. Valmistellaan EU:n rahoitusnäkymät vuoden 2006 jälkeiseksi kaudeksi, mukaan luettuna * tärkeimpiä meno-ohjelmia koskevat rahoitus- ja lainsäädäntöehdotukset vuoden 2006 jälkeiseksi ajaksi, omien varojen järjestelmää koskeva ehdotus sekä luonnos toimielinten väliseksi sopimukseksi. 8. Päivitetään, kodifioidaan ja yksinkertaistetaan yhteisön säännöstöä parempaa sääntelyä koskevan aloitteen mukaisesti (ks. Liite 5). 9. Saatetaan päätökseen komission maaliskuussa 2000 antamassa valkoisessa kirjassa julkistetut uudistukset ja varmistetaan, että kaikki laajentumisen kannalta välttämättömät hallinnolliset valmistelut on tehty. 3.2 Vakaus Komissio on määrittänyt kaksi päätavoitetta vuodeksi 2004: * Tavoitteena on kehittää vakaat ja kattavat poliittiset toimintapuitteet naapurimaiden kanssa tehtävää yhteistyötä varten, jotta voitaisiin luoda rauhan, vakauden ja vaurauden alue ja välttää uusien jakolinjojen syntyminen Eurooppaan unionin laajentumisen seurauksena. * Tavoitteena on kehittää vakautta ja turvallisuutta tukevia EU:n sisäisiä toimintalinjoja ja eritoten vahvistaa edistymistä vapauteen, oikeuteen ja turvallisuuteen perustuvan alueen luomisessa (Tampereen ohjelman saattaminen päätökseen) sekä yhdistää nämä toimintalinjat tehokkaasti osaksi johdonmukaisia EU:n ulkoisia toimia. Erityishuomiota kiinnitetään yhteisten rajojen tehokkaaseen valvontaan, tiukkojen toimien toteuttamiseen laitonta maahanmuuttoa vastaan mutta samalla laillisten maahanmuuttajien oikeudenmukaiseen kohteluun ja integroimiseen yhteiskuntaan sekä rikosten ja terrorismin torjuntaan tähtääviin lisätoimiin. Keskeiset aloitteet - Euroopan naapuruuspolitiikka / Laajempi Eurooppa 1. Luodaan yhteisiin arvoihin ja etuihin sekä syvällekäyvään yhdentymiseen perustuva laajennettu rauhan, vakauden ja vaurauden alue, joka pitää sisällään laajentuneen EU:n itäiset ja eteläiset naapurit. Tähän tavoitteeseen kuuluu edistyminen yhteisten arvojen kunnioittamisessa sekä poliittisten, taloudellisten ja institutionaalisten uudistusten tehokas toteuttaminen ja pyrkimys tiivistää naapurimaiden taloudellisia ja poliittisia kytköksiä EU:hun. Suunnitelmiin kuuluu myös osallistuminen sisämarkkinoille ja rajatylittävän ja alueellisen tai kansainvälisen yhteistyön kohentaminen EU:n ulkorajoilla. * Valmistellaan joukko toimintasuunnitelmia, joissa on alkajaisiksi enintään kahdeksan Itä-Euroopan ja Välimeren alueen maata. * Kehitetään toimintapuitteet naapurimaita varten, jotta niiden olisi mahdollista tulevaisuudessa osallistua yhtenäismarkkinoille, erityisesti liikenne-, energia- ja teleliikenneverkkojen alalla, ja kiinnitetään samalla huomiota tällaisten toimien ympäristönäkökohtiin. * Kannustetaan EU:n laajempaa poliittista osallistumista konfliktien ja kriisien ehkäisyyn. * Lisätään kulttuurista yhteistyötä sekä pyrkimyksiä parantaa keskinäistä yhteisymmärrystä. - Venäjä ja Itä-Euroopan maat 2. Pannaan täytäntöön Pietarissa toukokuussa 2003 pidetyssä EU:n ja Venäjän huippukokouksessa tehty päätös neljän "yhteisen alueen" kehittämisestä (talous, oikeus- ja sisäasiat, turvallisuus, tutkimus/kulttuuri). Parannetaan Venäjän ja Ukrainan kanssa tehtyjen kumppanuus- ja yhteistyösopimusten täytäntöönpanoa, myös oikeus- ja sisäasioiden alalla Venäjän kanssa tehdyn järjestäytyneen rikollisuuden torjuntaa koskevan toimintasuunnitelman ja Ukrainan kanssa tehdyn oikeus- ja sisäasioita koskevan toimintasuunnitelman pohjalta. - Balkanin maat 3. Toimitaan Thessalonikissa hyväksytyn Balkanin maita koskevan toimintasuunnitelman mukaisesti, valmistellaan kumppanuussopimus ja tehdään Bosniaa ja Hertsegovinaa sekä Serbiaa ja Montenegroa koskevat toteutettavuustutkimukset kevään 2004 Eurooppa-neuvostoa silmällä pitäen. - EU:n politiikan kehittäminen vakauden ja turvallisuuden tukemiseksi 4. Arvioidaan Tampereen ohjelman suhteen tapahtunutta edistystä ja pyritään yhdessä neuvoston kanssa varmistamaan vapauteen, turvallisuuteen ja oikeuteen perustuvan eurooppalaisen alueen luomiseksi tarvittavien ehdotusten hyväksyminen mahdollisimman laajalti määräaikaan 1. toukokuuta 2004 mennessä. * Esitetään loppuarviointi Tampereen ohjelman täytäntöönpanosta ja sen vaikutuksista sekä suunnitelmia vapauteen, turvallisuuteen ja oikeuteen perustuvan alueen kehittämisen seuraavaa vaihetta varten. * Perustetaan elin hallinnoimaan ulkorajojen valvontaa. * Luodaan oikeudelliset puitteet toisen sukupolven Schengenin tietojärjestelmää (SiS II) ja viisumitietojärjestelmää varten. 5. Toteutetaan uusia yhteistyöohjelmia kolmansien maiden kanssa maahanmuuton alalla ja kehitetään tasapainotettu maahanmuuttoa koskeva toimintamalli, jolla sekä varmistetaan korkean työllisyys- ja tuottavuusasteen säilyttäminen että edistetään laillisten maahanmuuttajien oikeudenmukaista kohtelua ja kotouttamista Euroopan yhteiskuntiin. 6. Kehitetään viestintäverkkojen ja tietojärjestelmien turvallisuutta koskeva politiikka. 7. Jatketaan toimintaa kansainvälistä terrorismia ja bioterrorismia vastaan ja parannetaan Petersbergin tehtäviä tukevia EU:n turvallisuustoimenpiteitä, tutkimus mukaan luettuna. 3.3 Kestävä kasvu Kestävä kasvu on laaja painopisteala, joka kattaa eurooppalaisen talous- ja yhteiskuntamallin edistämiseen ja kehittämiseen tähtäävät toimet (vauraus, taloudellinen lähentyminen, sosiaalinen yhteenkuuluvuus, ympäristönsuojelu ja parempi elämänlaatu). Komission pyrkimyksenä on tuoda esiin tiettyjä tämän prioriteetin näkökohtia, joihin on kiinnitettävä erityishuomiota vuonna 2004. Sen tavoitteena on * vahvistaa laajentuneelle Euroopan unionille jo asetettujen strategisten poliittisten tavoitteiden tehokasta toteuttamista * tuoda esiin joukko konkreettisia toimia, joilla voidaan auttaa toteuttamaan kestävä kasvu ja kohentaa Euroopan kansalaisten elämänlaatua * parantaa talous- ja finanssipolitiikan koordinoimista jäsenvaltioiden välillä talous- ja rahaliiton kitkattoman toiminnan varmistamiseksi * torjua edelleen köyhyyttä ja edistää kestävää kasvua laajemmin maailmassa. Keskeiset aloitteet - Kestävään kasvuun liittyviä monialaisia näkökohtia 1. Nopeutetaan edistymistä Lissabonissa sovitussa Euroopan unionin strategiassa asetettujen tavoitteiden saavuttamisessa. Erityisesti painotetaan kasvun, kilpailukyvyn ja työllisyyden edistämisessä välttämättömien toimenpiteiden ja strategian uudelleentarkastelua, verkostoihin ja osaamiseen tehtävät investoinnit mukaan luettuina, kestävän kehityksen näkökulmasta: * Eurooppa-neuvostolle annettava kevätraportti, jossa arvioidaan tapahtunutta edistystä ja määritellään kiireellistä täytäntöönpanoa vaativat ongelmat. 2. Valmistellaan kestävää kehitystä koskevan EU:n strategian seuraavia vaiheita, ja tähän liittyen * tarkastellaan EU:n kestävän kehityksen strategian sisä- ja ulkopoliittista ulottuvuutta (tämä strategia hyväksyttiin Göteborgin Eurooppa-neuvostossa kesäkuussa 2001) ja toteutetaan Johannesburgissa pidettyyn maailman kestävän kehityksen huippukokoukseen liittyviä jatkotoimia * pannaan täytäntöön Johannesburgissa julkistetut EU:n vesi- ja energiapolitiikkaa koskevat aloitteet. - Alakohtainen panos kestävään kasvuun 3. Investoidaan verkostoihin ja osaamiseen: * Kehitetään Euroopan liikenne-, energia- ja muita infrastruktuuriverkostoja tavoitteena lisätä laajentuneen Euroopan unionin talouden yhteenkytkettävyyttä ja kestävää kehitystä. * Kehitetään eurooppalaista tutkimusaluetta ja toteutetaan toimintasuunnitelma, jolla lisätään investointeja tutkimus- ja kehitystyöhön tavoitteen mukaisesti (3 prosenttia BKT:stä), ja hankitaan asianmukaiset henkilöresurssit tutkimustyöhön. * Tuetaan innovatiivista, ympäristöä ja energiaa säästävää teknologiaa sekä pyrkimyksiä turvata tarkoituksenmukaisimpien energianlähteiden ja energiankantajien saatavuus pitkällä aikavälillä. * Nopeutetaan Galileo-satelliittia koskevia valmisteluja - tällä satelliitilla parannetaan liikenteen ohjausta ja vähennetään ruuhkia sekä parannetaan energiainfrastruktuurin valvontaa. * Tarkastellaan ja mukautetaan eEurope 2005 -aloitetta tavoitteena erityisesti edistää eurooppalaisen suojatun laajakaistainfrastruktuurin kehittämistä ja käyttöä sekä parantaa Internetin kansainvälistä hallintaa. 4. Otetaan kestävää kehitystä koskevat näkökohdat osaksi Euroopan unionin eri toimintalinjoja, ja tähän liittyen * esitetään tiedonanto taloudellisten välineiden käytöstä ympäristönsuojelussa * esitetään aihekohtaisia ympäristöstrategioita (maaperä, torjunta-aineet, jätteiden syntymisen ehkäiseminen ja kierrätys) kuudennen ympäristöä koskevan toimintaohjelman puitteissa, jatketaan ilmastonmuutosta koskevaa yhteisön strategiaa ja esitetään ympäristöä ja terveyttä koskeva toimintasuunnitelma vuosiksi 2004-2010 * toteutetaan kesäkuussa 2003 tarkistetun sosiaalipoliittisen ohjelman toinen puolisko. - Kestävän kasvun ulkoinen ulottuvuus 5. Osallistutaan WTO:n neuvotteluihin ja käynnistetään tai jatketaan käynnissä olevia alueellisia tai kahdenvälisiä kauppaneuvotteluja muun muassa Mercosurin, Kanadan, Persianlahden yhteistyöneuvostoon kuuluvien maiden sekä AKT-maiden kanssa alueellisia taloudellisia kumppanuussopimuksia käsittelevien neuvotteluiden puitteissa. 6. Valmistellaan Cotonoun sopimuksen väliarviointi, pohditaan sen tarkistamista ja valmistellaan seuraaja yhdeksännelle Euroopan kehitysrahastolle. Seurataan velka-aloitteen ja maailmanlaajuisen terveysrahaston toteuttamista ja toteutetaan tarttuviin tauteihin ja lisääntymisterveyteen liittyvä toimintasuunnitelma. 4. Valikoitujen ehdotusten laajennettu vaikutustenarviointi Komission 5. kesäkuuta 2002 antamassa tiedonannossa vaikutustenarvioinnista [3] otettiin käyttöön uusi yhtenäinen vaikutustenarviointimenettely kaikkia komission tärkeimpiä aloitteita varten (vuotuisessa toimintastrategiassa tai vuotuisessa lainsäädäntö- ja työohjelmassa esitellyt aloitteet). Uuden menettelyn tavoitteena on parantaa politiikan kehittämisprosessin laatua ja johdonmukaisuutta sekä lisätä avoimuutta ja parantaa viestintää Euroopan kansalaisille Euroopan laajuisten aloitteiden ja lainsäädännön odotetuista vaikutuksista. Tämä uusi menettely yhdistää ja korvaa kaikki komission ehdotusten erittelyssä aiemmin käytetyt erilliset arviointimekanismit ja yksinkertaistaa niitä. [3] KOM(2002) 276, 5. kesäkuuta 2002. Ehdotusten valinta laajennettua vaikutustenarviointia varten on osa komission strategisen suunnittelun ja ohjelmoinnin kierrosta. Komissio päättää alustavan vaikutustenarviointia koskevan selvityksen perusteella vuotuisessa toimintastrategiassaan tai viimeistään vuotuisessa lainsäädäntö- ja työohjelmassaan, mille ehdotuksille tulisi tehdä laajennettu vaikutustenarviointi. Asiasta päättäessään se ottaa huomioon seuraavat kriteerit: - aiheutuuko ehdotuksesta huomattavia taloudellisia, sosiaalisia ja/tai ympäristövaikutuksia tietylle alalle tai useille aloille - onko ehdotuksella merkittävää vaikutusta tärkeimpiin sidosryhmiin - edellyttääkö ehdotus huomattavaa toiminnanuudistusta yhdellä tai usealla alalla. Mahdollisesti valittaviin ehdotuksiin kuuluu a) ehdotuksia, jotka edustavat vaihtoehtoja koskevien strategisten päätösten alkuvaihetta, esimerkkeinä tiedonannot, joissa esitellään jokin toimintalinja, strategia tai tietty toimintamalli, ja b) lainsäädäntöehdotuksia. Laajennettu vaikutustenarviointi keskittyy ehdotuksen taloudellisiin, sosiaalisiin ja ympäristövaikutuksiin sekä sääntelyn aikaansaamiin vaikutuksiin. Se sisältää myös toissijaisuuteen ja suhteellisuuteen liittyvän selvityksen. Laajennettuun vaikutustenarviointiin sisältyy lisäksi tavallisesti sidosryhmien sekä asianomaisten alojen asiantuntijoiden kuuleminen kuulemista koskevien komission vähimmäisvaatimusten mukaisesti. Uutta vaikutustenarviointimenettelyä sovelletaan ensimmäisen kerran täysimääräisesti vuonna 2004. Vuotuisessa toimintastrategiassa esitettyyn alkuperäiseen luetteloon, joka sisältää ehdotukset vuonna 2004 suoritettavaa laajennettua vaikutustenarviointia varten, on otettu lukuisia ehdotuksia. Useimmat näistä on vahvistettu, ja mukaan on lisätty useita ehdotuksia. Näin on saatu lopullinen luettelo ehdotuksista, jotka on valittu laajennettuun vaikutustenarviointiin tässä työohjelmassa. Ehdotukset edustavat useiden eri alojen aloitteita vuoden 2004 kolmen prioriteetin tiimoilta. Avoimuuden edistämiseksi tärkeimpiä uusia ehdotuksia koskevat alustavat vaikutustenarvioinnit julkaistaan silloin, kun tämä lainsäädäntö- ja työohjelma hyväksytään [4]. Laajennettua vaikutustenarviointia koskevat raportit annetaan muiden toimielinten ja yleisön käyttöön silloin, kun komissio antaa vastaavat ehdotukset. [4] Tämä lainsäädäntö- ja työohjelma sekä alustavat vaikutustenarvioinnit löytyvät seuraavilta komission www-sivuilta: http://europa.eu.int/comm/off/ work_programme/index_fi.htm. 5. Päätelmät Vuosi 2004 on ratkaisevan tärkeä Euroopan unionille. Vuoden 2004 tärkeimpänä tehtävänä on saada menestyksekkäästi päätökseen kymmenen uuden jäsenvaltion liittyminen Euroopan unioniin ja hahmotella tulevaa unionia. Euroopan unionin on samalla jatkettava poliittisen toimintaohjelmansa toteuttamista, jotta varmistettaisiin, että sen 453 miljoonalla kansalaisella on vakauden ja kestävän kasvun osalta hyvät tulevaisuudennäkymät. Komissio aikoo omalta osaltaan täysipainoisesti pyrkiä vastaamaan näihin haasteisiin ja aikoo käyttää edessä olevan vuoden toimikautensa alussa julkistettujen strategisten tavoitteiden ohjelman saattamiseen päätökseen. LIITE 1 KOMISSION LAINSÄÄDÄNTÖ- JA TYÖOHJELMA VUODEKSI 2004 Luettelo lainsäädäntöehdotuksista ja muista kuin lainsäädäntötoimista Luettelo 1: Lainsäädäntöehdotukset ja muut kuin lainsäädäntötoimet, jotka vastaavat vuoden 2004 poliittisia prioriteetteja Luettelo 2: Muut lainsäädäntöehdotukset ja muut kuin lainsäädäntötoimet, joita todennäköisesti esitetään vuonna 2004 Huomautuksia (1) Luettelossa 1 on erityisiä ehdotuksia tai muita kuin lainsäädäntötoimia, jotka vastaavat prioriteetteja, sekä vuodelta 2003 jatkettuja ehdotuksia. Komissio on sitoutunut toteuttamaan näitä ehdotuksia vuonna 2004. (2) Luettelossa 2 on suuntaa-antava ennakkoarvio muista ehdotuksista ja toimista, joiden hyväksymistä vuonna 2004 komissio pitää mahdollisena. (3) Luettelot ovat vain alkuperäisenä kieliversiona (osin englanniksi, osin ranskaksi). (4) Komissio päivittää suunnitelmaansa kuukausittain ja toimittaa kolmen kuukauden jatkuvan ohjelman muille EU:n toimielimille, jotta niiden olisi helpompi organisoida töitään. [5] [5] Avoimuutta silmällä pitäen tämä ohjelma julkistetaan myös komission kotisivuilla Internetissä http://europa.eu.int/comm/ index_fi.htm ("Komissio palveluksessanne", "Työohjelma", "3-month rolling programme"). (5) Ensimmäinen luettelo on järjestetty ensin poliittisten prioriteettien ja sitten politiikanalan mukaan (esim. maatalous tai sisämarkkinat), ja toinen luettelo on järjestetty politiikanalan mukaan. Luetteloissa esitetään seuraavat tiedot: - viitenumero: esim. 2004/ADMIN/001 - asiasta vastaava komission osasto tai osastot - arvioitu hyväksymispäivä - onko kyseessä lainsäädäntöehdotus vai muu kuin lainsäädäntötoimi - alustava todennäköinen oikeusperusta ja vastaava toimielintenvälinen menettely (esim. yhteispäätös) - onko odotettavissa pakollinen vai vapaaehtoinen alueiden komitean ja/tai Euroopan talous- ja sosiaalikomitean kuuleminen - ehdotuksen lyhyt kuvaus, poliittinen perustelu ja merkintä siitä, sovelletaanko siihen laajennettua vaikutustenarviointia - poliittisiin perusteluihin liittyvä koodi, jonka avulla ehdotukset voidaan luokitella poliittisten prioriteettien perusteella: laajentuminen, vakaus, kestävä kasvu. LIITE 2 Ehdotukset, joille tehdään laajennettu vaikutustenarviointi ennen hyväksymistä Huom. Kun otetaan huomioon vuoden 2004 erityisolosuhteet (ks. johdanto), komissio ei useiden tärkeiden ehdotusten osalta voi taata toteuttamisajankohtaa, mutta se sitoutuu kuitenkin näitä ehdotuksia koskevaan vaikutustenarviointiin. Kyseiset ehdotukset on luettelossa merkitty tähdellä. Työohjelman luettelossa on näiden ehdotusten kohdalla laajennettua vaikutustenarviointia koskevassa sarakkeessa lyhenne "EXT". ISG = Yksikköjen välinen johtoryhmä Ennen kuin komissio tekee ehdotuksia sosiaalipolitiikan alalla, sen on kuultava työmarkkinaosapuolia mahdollisten ehdotusten tyypistä ja sisällöstä (perustamissopimuksen 138 artikla). Tämä kuuleminen on olennainen osa vaikutustenarviointiprosessia. >TAULUKON PAIKKA> >TAULUKON PAIKKA> LIITE 3 Alustava arviointi Prodin komission strategisten tavoitteiden saavuttamisesta Johdanto 1. Prodin komissio vahvisti toimikautensa alussa neljä strategista tavoitetta [6]: uusi tapa ohjata Euroopan asioita, vakaa Eurooppa, jonka ääntä maailma kuuntelee, uusi talous- ja sosiaalipoliittinen ohjelma sekä elämänlaadun parantaminen. Näiden strategisten tavoitteiden saavuttamista koskeva arviointi osoittaa, että Prodin komissio jättää merkittävän perinnön seuraajilleen. Prodin komission toimikauden jälkeen Euroopan unionissa on 25 jäsenvaltiota, perustamissopimus on uudistettu ja lisäksi komissiota ja toimintalinjoja on uudistettu. [6] Strategiset tavoitteet vuosina 2000(2005, "Uuden Euroopan hahmotteleminen"; KOM(2000) 154, 9. helmikuuta 2000. I. Uusi tapa ohjata Euroopan asioita Uudistettu perustamissopimus 2. Komissio antoi panoksensa hallitustenväliseen konferenssiin, jonka tuloksena tehtiin Nizzan sopimus. Komissio on tukenut tämän sopimuksen täytäntöönpanoa. Nizzan sopimuksessa tehtiin kymmenen uuden jäsenvaltion liittymisen kannalta välttämättömät mukautukset, mikä oli merkittävä askel. 3. Komissio katsoi kuitenkin muiden osapuolten tavoin, että Nizzan sopimusta voitaisiin parantaa. Komission mielestä oli kannattavaa perustaa Eurooppa-valmistelukunta pohtimaan 25 jäsenvaltion muodostaman Euroopan unionin toimielinrakennetta. Komission valtuuskunta, jota johtivat komission jäsenet Michel Barnier ja António Vitorino, osallistui valmistelukunnan työhön aktiivisesti. Komissio katsoo, että valmistelukunnan työskentely on huomattava parannus perustamissopimusta koskeviin aiempiin neuvotteluihin nähden, mutta uskoo samalla, että tekstiluonnosta voidaan vielä parantaa hallitustenvälisessä konferenssissa. Komission sisäiset uudistukset 4. Prodin komissio aloitti toimikautensa sitoutumalla toteuttamaan laajan sisäisten uudistusten ohjelman. Komissio on ryhtynyt historiansa laajimpaan sisäiseen uudistusohjelmaan. Uudistusohjelman kolme tärkeintä pilaria ovat henkilöstöuudistus, strateginen suunnittelu ja ohjelmointi sekä taloushallinto. Keskeisiin saavutuksiin lukeutuvat seuraavat: * On sovittu neuvoston uudistamista henkilöstösäännöistä, minkä ansiosta voidaan ottaa käyttöön uudet palkka- ja eläkerakenteet. On otettu käyttöön uusi arviointi- ja ylennysjärjestelmä. * On otettu käyttöön uusi strategisen suunnittelun ja ohjelmoinnin kierros, joka on auttanut komission laajentumisvalmisteluissa. Tilivelvollisuutta on lisätty ottamalla käyttöön uusi vuotuisten toimintakertomusten järjestelmä kaikissa komission yksiköissä. * On sovittu uudesta varainhoitoasetuksesta yhteisön varojen hallinnassa. * On otettu käyttöön komission asiakirjojen julkisuutta koskevia uusia menettelyjä ja komission virkamiesten toimintasääntöjä. 5. Uudistusohjelman laajuuden vuoksi kaikki siitä saatava hyöty ei tunnu välittömästi vaan lisääntyy tulevina vuosina. Uusien menettelyjen vakiinnuttaminen vie aikaa, ja jotkin menettelyt, kuten tilivelvollisuusmenettelyt, eivät ole vielä täysipainoisesti käytössä. Komission hallinnossa on edelleen ongelmia, kuten tuoreet Eurostatiin kohdistuneet väitteet osoittavat. Komissio aikoo edelleen määrätietoisesti paneutua näiden vaikeuksien selvittämiseen. Hyvä hallintotapa 6. Komissio on toteuttanut erinäisiä aloitteita eurooppalaisen hallintotavan parantamiseksi. Heinäkuussa 2001 annettu hallintotapaa koskeva valkoinen kirja sisälsi joukon ehdotuksia. Tämä johti välittömästi kesäkuussa 2002 annettuun lainsäädännön parantamista koskevaan pakettiin. Toimenpiteisiin kuuluu uusi vaikutustenarviointimenettely merkittävien ehdotusten kehittämiseksi sekä kuulemista koskevat vähimmäisvaatimukset. Lisäksi komissiolla on käynnissä merkittävä ohjelma Euroopan unionin lainsäädännön yksinkertaistamiseksi. Näiden aloitteiden koko hyöty käy piakkoin selväksi. II. Maanosan vakauttaminen ja Euroopan äänen saaminen paremmin esille maailmassa Laajentuminen 7. Prodin komissio on tukenut laajentumisprosessin saamista menestyksekkäästi päätökseen. Kööpenhaminan Eurooppa-neuvostossa joulukuussa 2002 jäsenvaltiot suostuivat komission suositukseen, että Kyproksen, Latvian, Liettuan, Maltan, Puolan, Slovakian, Slovenian, Tsekin, Unkarin ja Viron olisi liityttävä Euroopan unioniin. Kyseisissä maissa tämän jälkeen pidetyissä yhdeksässä kansanäänestyksessä kansan vankka enemmistö kannatti liittymistä Euroopan unioniin. 8. Komissio on tukenut unioniin liittyvien valtioiden liittymisvalmisteluja. Komissio on lisäksi toteuttanut sisäisiä valmisteluja varmistaakseen, että ohjelmat ja toimintalinjat on sovitettu uusia jäsenvaltioita varten. Liittymispäivä 1. toukokuuta 2004 on ratkaiseva hetki Euroopan mantereen historiassa. Komissio on lisäksi tukenut Bulgarian ja Romanian valmisteluja, jotta ne voisivat liittyä Euroopan unioniin suunnitellusti vuonna 2007. Komissio tukee Turkin ponnisteluja täyttää Kööpenhaminassa liittymisneuvottelujen aloittamista varten vahvistetut poliittiset kriteerit ja laatii parhaillaan lausuntoaan Kroatian liittymishakemuksesta. Vakaus 9. Komissiolla on ollut merkittävä rooli vakauden kehittämisessä laajentuneen Euroopan unionin rajojen ulkopuolellakin. Laajempi Eurooppa on unionin asialistalla todennäköisesti jatkossakin. Selkeä menestys tässä vaiheessa on ollut Balkanin alueen vakausohjelma. Kyseisissä maissa on tapahtunut huomattavaa edistymistä. Euroopan unionin rauhanturvajoukko on sijoitettu entiseen Jugoslavian tasavaltaan Makedoniaan maan hallituksen nimenomaisesta pyynnöstä. 10. Komissio on lisäksi kehittänyt suhteitaan Venäjään ja muihin Itä-Euroopan, Kaukasian ja Keski-Aasian maihin. Laajempi Eurooppa - Naapuruus 11. Maaliskuussa 2003 antamassaan tiedonannossa "Laajempi Eurooppa ja naapuruus" komissio esitteli kunnianhimoisen tavoitteen: sellaisen yhteisiin arvoihin ja etuihin sekä syvällekäyvään yhdentymiseen perustuvan laajennetun rauhan, vakauden ja vaurauden alueen luominen, joka pitää sisällään itäiset ja eteläiset naapurit, joiden tulevaisuudennäkymiin EU-jäsenyys ei tällä hetkellä kuulu. Tähän tavoitteeseen kuuluu edistyminen yhteisten arvojen kunnioittamisessa sekä poliittisten, taloudellisten ja institutionaalisten uudistusten tehokas toteuttaminen ja pyrkimys tiivistää naapurimaiden taloudellisia ja poliittisia kytköksiä EU:hun. Suunnitelmiin kuuluu myös osallistuminen sisämarkkinoille ja rajatylittävän ja alueellisen tai kansainvälisen yhteistyön kohentaminen unionin ulkorajoilla. 12. Tämän ohella komissio on vienyt eteenpäin Barcelonan prosessia Euroopan ja Välimeren maiden vapaakauppa-alueen kehittämiseksi. Edistymistä on haitannut Israelin ja Palestiinan kriisi. Komissio on tukenut kaikkia rauhanvälitystoimia ja erityisesti Lähi-idän tiekartta-aloitetta. Euroopan unioni on tehnyt assosiaatiosopimuksen Egyptin kanssa ja saanut assosiaatiosopimusta koskevat neuvottelut päätökseen Algerian ja Libanonin kanssa. Toiminta muualla maailmassa 13. Prodin komissiolla on ollut johtava asema ponnisteluissa luoda uusi monenvälinen maailmanlaajuinen ohjausjärjestelmä. Komissiolla oli johtava asema pyrittäessä ratifioimaan Kioton pöytäkirja ilmastonmuutoksesta, saamaan kestävää kehitystä käsitellyt vuonna 2002 Johannesburgissa pidetty huippukokous menestyksekkäästi päätökseen sekä käynnistämään uudet monenkeskiset kauppaneuvottelut Dohassa. Komissio on edelleen vakuuttunut, että monenvälinen vuoropuhelu on paras tapa edetä maiden painiskellessa globalisaation vaikutusten kanssa. Komissio on samaten edelleen sitoutunut Yhdistyneiden Kansakuntien vuosituhattavoitteisiin. Se on tältä osin saanut Cotonoun sopimusta koskevat neuvottelut päätökseen ja valmistellut uutta yhteisön kehitysyhteistyöpolitiikkaa. Komissio on myös tehostanut kehitysyhteistyöohjelmien kohdentamista ja niiden toteutusta, jotta sen panos tällä alalla olisi paras mahdollinen. III. Uusi talous- ja sosiaalipoliittinen ohjelma Lissabon ja kestävä kehitys 14. Lissabonin Eurooppa-neuvosto vahvisti maaliskuussa 2000 komission panoksen pohjalta Euroopan unionin uudeksi päämääräksi tulla vuoteen 2010 menessä "maailman kilpailukykyisimmäksi ja dynaamisimmaksi tietopohjaiseksi taloudeksi, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta". Kesäkuussa 2001 kokoontunut Göteborgin Eurooppa-neuvosto lisäsi komission ehdotuksen mukaan ympäristöulottovuuden Lissabonin strategiaan ja vahvisti kestävää kehitystä koskevan strategian. Komissio on määrätietoisesti edistänyt Lissabonin talousuudistusohjelmaa. Saavutuksiin kuuluvat energiamarkkinoiden ja teleliikennepalveluiden vapauttaminen, eurooppalaisen tutkimusalueen perustaminen ja ehdotukset rautatie- ja lentoliikenteen vapauttamiseksi. Lissabonin tavoitteiden saavuttamisen kannalta on keskeisellä sijalla loppujen lopuksi jäsenvaltioiden sitoutumisen aste. 15. Nizzan sosiaalinen toimintaohjelma täydentää Lissabonin strategiaa ja on osa sitä. Sitä tarkistettiin kesäkuussa 2003 työmarkkinoiden ja yhteiskunnan kehityksen ottamiseksi huomioon. Komissio on ottanut käyttöön avoimen koordinaatiomenetelmän sosiaalisen osallisuuden edistämisen ja eläkkeiden aloilla, uudistanut Euroopan työllisyysstrategiaa ja koordinoinut Euroopan vammaisten teemavuotta. Työmarkkinasuhteiden alalla komissio on tukenut työmarkkinaosapuolten vuoropuhelua ja tarvittaessa pannut alulle erityisiä lainsäädäntöehdotuksia, esimerkiksi työterveyden ja työturvallisuuden sekä vuokratyön osalta. Yhtenäismarkkinat ja euron käyttöönotto 16. Eurosetelit ja -kolikot otettiin menestyksekkäästi käyttöön 12 jäsenvaltiossa. Euron käyttöönoton taustalla on sitoumus toteuttaa tervettä makrotalouspolitiikkaa, ja euro edistääkin kasvua, kilpailukykyä ja työllisyyttä. Euron käyttöönotto tuo kuitenkin samalla esiin ne muutokset, jotka ovat vielä tarpeen, jotta Eurooppa saisi täysimääräisen hyödyn yhtenäismarkkinoista. Koska euron fyysinen käyttöönotto onnistui näin hyvin, talous- ja rahaliittoa voidaan epäilemättä pitää yhtenä Euroopan yhdentymisen virstanpylväistä vuonna 1968 perustetun tulliliiton ja vuonna 1992 luotujen yhtenäismarkkinoiden rinnalla. Maatalous ja kalastus 17. Komission uudistustoimet ulottuvat myös yhteiseen maatalouspolitiikkaan ja yhteiseen kalastuspolitiikkaan. EU:n maatalousministerit hyväksyivät 26. kesäkuuta 2003 perustavaa laatua olevia uudistuksia yhteiseen maatalouspolitiikkaan. Uusi yhteinen maatalouspolitiikka on kehitetty kestävää maataloutta silmällä pitäen, ja se antaa EU:n viljelijöille vapauden tuottaa sitä, mitä markkinat haluavat. Vastaisuudessa suurin osa tuista maksetaan tuotantomäärästä riippumattomasti. 18. Joulukuussa 2002 EU:n kalastusministerit sopivat yhteisen kalastuspolitiikan uudistamisesta tavoitteena kalakantojen säilyttäminen paremmin, meriympäristön suojeleminen, kalastus- ja vesiviljelyalojen taloudellisen elinkelpoisuuden varmistaminen ja korkealuokkaisten elintarvikkeiden tarjoaminen kuluttajille. IV. Elämänlaadun parantaminen Oikeus- ja sisäasiat 19. Komissio on toteuttanut toimenpiteitä vapauteen, turvallisuuteen ja oikeuteen perustuvan alueen luomiseksi Euroopassa, minkä se sai toimeksiannoksi Tampereen Eurooppa-neuvostossa lokakuussa 1999. Komission kasvava asiantuntemus tällä alalla antoi sille mahdollisuuden reagoida ripeästi syyskuun 11. päivän 2001 tapahtumiin. Neuvosto on sopinut useista ehdotuksista, kuten yhteisestä eurooppalaisesta pidätysmääräyksestä sekä laittoman maahanmuuton torjumisesta. Tehtävää on kuitenkin vielä, jotta kansalaisten vaatimuksiin ja Eurooppa-neuvoston poliittisiin tavoitteisiin voitaisiin vastata. Kansanterveys, ympäristö, liikenne ja energia 20. Euroopan komissio pyrkii yhdessä jäsenvaltioiden kanssa varmistamaan, että Euroopan unioni pääsee tavoitteisiinsa Kioton ympäristökonferenssissa hyväksytyssä hiilipäästöjen vähentämisessä. Ilmastonmuutos on yksi vuonna 2012 päätökseen saatavan Euroopan unionin kuudennen ympäristönsuojelua koskevan toimintaohjelman pääaiheista luonnon ja biologisen monimuotoisuuden suojelun, kansalaisten elämänlaadun ja sosiaalisen hyvinvoinnin edistämisen, luonnonvarojen käytön tehostamisen sekä luonnonvarojen hallinnan ja jätteenkäsittelyn ohella. Komissio hallinnoi uutta kansanterveysalan toimintaohjelmaa vuosina 2003-2008. Komissio on perustanut Euroopan elintarviketurvallisuusviranomaisen ja Euroopan meriturvallisuusviraston ja ehdottaa tautien ehkäisyn ja valvonnan eurooppalaisen keskuksen perustamista. 21. Komissio on lisäksi suunnitellut kymmenvuotisen liikenneohjelman, joka päättyy vuonna 2010. Tavoitteena on suunnata Euroopan liikennepolitiikka uudelleen kansalaisten tarpeisiin ja vaatimuksiin. Komissio on lisäksi kehittänyt pitkän aikavälin strategian energiahuollon turvaamiseksi Euroopassa. Komissio on aktiivisesti osaltaan edistänyt Euroopan laajuisen liikenneverkon toteuttamista, rautatieverkkojen avaamista kilpailulle ja liikenneturvallisuuden (erityisesti meriturvallisuuden) kohentamista. Se on lisäksi aktiivisesti edistänyt laadukkaiden yleishyödyllisten palvelujen saatavuutta. 22. Komissio on myös ottanut käyttöön solidaarisuusrahaston, jotta Euroopan unioni voisi auttaa jäsenvaltioita ja unioniin liittyviä maita luonnonkatastrofien jälkeen. Solidaarisuusrahastoa on jo käytetty Keski-Euroopan tulvien yhteydessä kesällä 2002 ja Etelä-Euroopan metsäpalojen yhteydessä kesällä 2003. LIITE 4 Lainsäätäjän toimia odottavat komission ehdotukset vuonna 2004 Yleiset asiat ja ulkosuhteet - Ehdotus asetukseksi hajautetusta yhteistyöstä annetun neuvoston asetuksen (EY) N:o 1659/98 muuttamisesta ja voimassaolon jatkamisesta (2003/0156/COD) - Ehdotus asetukseksi sukupuolten tasa-arvon edistämisestä kehitysyhteistyössä (2003/0176/COD) Verotus ja tulliliitto - Ehdotus asetukseksi rahanpesun ehkäisemisestä tulliyhteistyöllä (2002/0132/COD) - Ehdotus direktiiviksi direktiivin 77/388/ETY muuttamisesta postialalla suoritettavien palveluiden arvonlisäveron osalta (2003/0091/CNS) - Ehdotus direktiiviksi direktiivin 92/81/ETY ja direktiivin 92/82/ETY muuttamisesta ammatillisiin tarkoituksiin polttoaineena käytettävään kaasuöljyyn sovellettavan erityisen verotusjärjestelmän käyttöönottamiseksi sekä bensiinin ja kaasuöljyn valmisteverojen lähentämiseksi (2002/0191/CNS ja KOM(2002) 410) Oikeus- ja sisäasiat Yhteinen turvapaikkapolitiikka: - Ehdotus direktiiviksi pakolaisaseman myöntämistä tai peruuttamista koskevissa menettelyissä jäsenvaltioissa sovellettavista vähimmäisvaatimuksista (2000/0238/CNS) Yhteinen maahanmuuttopolitiikka ja laittoman maahanmuuton torjunta: - Ehdotus direktiiviksi kolmansien maiden kansalaisten maahantulon ja oleskelun edellytyksistä opiskelua, ammatillista koulutusta tai vapaaehtoistyötä varten (2002/0242/CNS) - Ehdotus direktiiviksi sellaisille laittomassa maahanmuutossa avustamisen tai ihmiskaupan uhreille, jotka tekevät yhteistyötä viranomaisten kanssa, myönnettävästä lyhytaikaisesta oleskeluluvasta (2002/0043/CNS) - Ehdotus direktiiviksi kolmansien maiden kansalaisten maahantulon ja oleskelun edellytyksistä palkkatyötä tai itsenäistä ammatinharjoittamista varten (2001/0154/CNS) Sisä- ja ulkorajat, yhteinen viisumipolitiikka - Ehdotus direktiiviksi edellytyksistä, joiden täyttyessä kolmansien maiden kansalaiset voivat matkustaa vapaasti jäsenvaltioiden alueella enintään kolmen kuukauden ajan, erityisen matkustusluvan käyttöön ottamisesta ja maahantulon edellytysten vahvistamisesta enintään kuuden kuukauden matkaa varten (2001/0155/CNS) - Ehdotus asetukseksi yhtenäisestä viisumin kaavasta annetun asetuksen (EY) N:o 1683/95 muuttamisesta; ja ehdotus asetukseksi kolmansien maiden kansalaisten oleskeluluvan yhtenäisestä kaavasta annetun asetuksen (EY) N:o 1030/2002 muuttamisesta (2003/0217/CNS ja 2003/0218/CNS) Todellinen oikeusalue yksityisoikeudellisissa asioissa: - Ehdotus asetukseksi riitauttamattomia vaateita koskevan eurooppalaisen täytäntöönpanomääräyksen käyttöönotosta (2002/0090/COD) - Ehdotus direktiiviksi rikoksen uhreille maksettavista korvauksista (KOM(2002) 562) Rikollisuuden ja terrorismin vastaiset toimet ja todellinen oikeusalue rikosasioissa: - Ehdotus neuvoston puitepäätökseksi rasismin ja muukalaisvihan vastaisesta toiminnasta (2001/0270/CNS) - Ehdotus neuvoston puitepäätökseksi laittoman huumausainekaupan rikostunnusmerkistöjen ja seuraamusten vähimmäissäännöksistä (2001/0114/CNS) - Ehdotus direktiiviksi ympäristönsuojelusta rikosoikeudellisin keinoin (2001/0076/COD) - Ehdotus direktiiviksi alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista (2003/0037/COD) - Ehdotus puitepäätökseksi alusten aiheuttaman ympäristön pilaantumisen ehkäisemistä koskevan rikosoikeudellisen kehyksen vahvistamisesta (2003/0088/CNS) - Ehdotus direktiiviksi yhteisön taloudellisten etujen rikosoikeudellisesta suojaamisesta (2001/0115/COD) - Ehdotus neuvoston puitepäätökseksi lasten seksuaalisen hyväksikäytön ja lapsipornografian torjumisesta (2001/0025/CNS) - ?hdotus päätökseksi yhteisön tukiohjelman perustamisesta yhteisön taloudellisten etujen suojaamiseksi toteutettavien toimien tukemiseksi (2003/0152/COD) - Ehdotus päätökseksi väärennettyjen eurometallirahojen analysoinnista ja niihin liittyvästä yhteistyöstä ja tiedonvaihdosta (2003/0158/CNS) Työllisyys, sosiaalipolitiikka, terveys ja kuluttaja-asiat - Ehdotus direktiiviksi vuokratyöntekijöiden työehdoista (2002/0072/COD) - Ehdotus asetukseksi työntekijöiden vapaasta liikkuvuudesta yhteisön alueella annetun asetuksen (ETY) N:o 1612/68 muuttamisesta (1998/0229/COD) ja ehdotus direktiiviksi jäsenvaltioiden työntekijöiden ja heidän perheidensä liikkumista ja oleskelua yhteisön alueella koskevien rajoitusten poistamisesta annetun direktiivin 68/360/ETY muuttamisesta (1998/0230/COD) - Ehdotus asetukseksi kuluttajansuojaa koskevasta yhteistyöstä (2003/0162/COD) - Ehdotus asetukseksi tautien ehkäisyn ja valvonnan eurooppalaisen keskuksen perustamisesta (2003/0174/COD) - Sosiaaliturva: sosiaaliturvajärjestelmien yhteensovittaminen henkilöiden vapaata liikkuvuutta silmällä pitäen (1998/0360/COD) - Ehdotus asetukseksi sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun neuvoston asetuksen (ETY) N:o 1408/71 muuttamisesta (2003/0138/COD) - Ehdotus neuvoston asetukseksi Euroopan rasismin ja muukalaisvihan seurantakeskuksesta (2003/0185/CNS) Kilpailukyky (sisämarkkinat, teollisuus ja tutkimus) Sisämarkkinat: - Ehdotus direktiiviksi ammattipätevyyden tunnustamisesta (2002/0061/COD) - Ehdotus asetukseksi myynninedistämisestä sisämarkkinoilla (2001/0227/COD) - Ehdotus asetukseksi yhteisöpatentista (2000/0177/CNS) - Ehdotus direktiiviksi tietokoneella toteutettujen keksintöjen patentoitavuudesta (2002/0047/COD) - Ehdotus asetukseksi yhteisön tavaramerkistä annetun asetuksen muuttamisesta (2002/0308/CNS) - Ehdotus direktiiviksi teollis- ja tekijänoikeuksien noudattamisen varmistamiseen tähtäävistä toimenpiteistä ja menettelyistä (2003/0024/COD) - Ehdotus direktiiviksi moottoriajoneuvojen käyttöön liittyvän vastuun varalta otettavaa vakuutusta koskevien direktiivien 72/166/ETY, 84/5/ETY, 88/357/ETY, 90/232/ETY ja 2000/26/EY muuttamisesta (2002/0124/COD) - Ehdotus direktiiviksi julkisista ostotarjouksista (2002/0240/COD) - Ehdotus direktiiviksi säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (2003/0045/COD) Kuluttajapolitiikka: - Ehdotus direktiiviksi kuluttajille myönnettäviä luottoja koskevien jäsenvaltioiden lakien, asetusten ja hallinnollisten määräysten yhdenmukaistamisesta (2002/0222/COD) - Ehdotus direktiiviksi sopimattomista kaupallisista menettelyistä (2003/0134/COD) Yritystoiminta: - Ehdotus päätökseksi yleiseurooppalaisten julkishallinnon sähköisten palveluiden yhteentoimivasta tarjoamisesta viranomaisille, yrityksille ja kansalaisille (IDABC) (2003/0147/COD) - Ehdotus direktiiviksi moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymisestä (uudelleen laadittu versio) (2003/0153(COD) Kilpailu: - Ehdotus asetukseksi yrityskeskittymien valvonnasta (2002/0296/CNS) - jos ei ole annettu vuonna 2003 Liikenne, televiestintä ja energia - Ehdotus neuvoston asetukseksi Euroopan atomienergiayhteisön perustamissopimuksen 41 artiklan mukaisesti komissiolle ilmoitettavien investointihankkeiden määrittelystä annetun asetuksen (Euratom) N:o 2587/1999 muuttamisesta (KOM(2003) 370) - Ehdotukset direktiiveiksi energiatuotteiden toimitusvarmuutta koskevien toimenpiteiden lähentämisestä (2002/0219/COD, 2002/0220/COD) ja 2002/0221/CNS) - Ehdotus direktiiviksi puitteiden säätämisestä energiaa käyttäviä tuotteita koskevien ekologisen suunnittelun vaatimusten asettamista varten ja neuvoston direktiivin 92/42/EY muuttamisesta (2003/0172/COD) - Ehdotus asetukseksi tieliikenteen sosiaalilainsäädännön yhdenmukaistamisesta (2001/0241/COD) - Ehdotus direktiiviksi tietyillä teillä kansainvälisessä liikenteessä raskaisiin tavarankuljetusajoneuvoihin sovellettavia ajorajoituksia koskevasta yhdenmukaistettujen sääntöjen avoimesta järjestelmästä (ajokiellot viikonloppuisin) (1998/0096/COD) - Ehdotus direktiiviksi verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä annetun direktiivin 1999/62/EY muuttamisesta ("Eurovignette") (2003/0175/COD) - Ehdotus direktiiviksi tiemaksujen sähköisten keruujärjestelmien laajasta käyttöönotosta ja yhteentoimivuudesta yhteisössä (2003/0081/COD) - Muutettu ehdotus asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista (2000/0212/COD) - Ehdotus asetukseksi jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta (2003/0044/COD) - Ehdotus direktiiviksi matkustamomiehistöä koskevista turvallisuusvaatimuksista (KOM(1997) 382) - Ehdotus asetukseksi teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta (2000/0069/COD) - Ehdotus asetukseksi Euroopan meriturvallisuusviraston perustamisesta annetun asetuksen (EY) N:o 1406/2002 muuttamisesta (2003/0159/COD) - Ehdotus direktiiviksi alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista (2003/0037/COD) - Ehdotus asetukseksi alusten ja satamien turvatoimien parantamisesta (2003/0089/COD) - Ydinturvallisuus Euroopan unionissa - ehdotuksia direktiiveiksi (KOM(2002) 605) - Muutettu asetusehdotus jolla muutetaan seuraavaa muutettua ehdotusta: asetus Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta (KOM(2003) 561, 2001/0226/COD) - Ehdotus päätökseksi yhteisön suuntaviivoista Euroopan laajuisen liikenneverkon kehittämiseksi tehdyn päätöksen N:o 1692/96/EY muuttamisesta (KOM(2003) 564) Maatalous ja kalastus - Ehdotus Euroopan parlamentin ja neuvoston asetukseksi rehujen ja elintarvikkeiden virallisesta valvonnasta (2003/0030/COD) - Ehdotus asetukseksi torjunta-ainejäämien enimmäismääristä kasvi- ja eläinperäisissä tuotteissa (2003/0052/COD) - Ehdotus asetukseksi rehuhygieniaa koskevista vaatimuksista (2003/0071/COD) - Ehdotus asetukseksi eläinten suojelusta kuljetuksen ja siihen liittyvien toimenpiteiden aikana ja direktiivien 64/432/ETY ja 93/119/EY muuttamisesta (2003/0171/CNS) - Yhteisen kalastuspolitiikan uudistamisen täytäntöönpanoon tai jatkotoimiin liittyvä joukko ehdotuksia, kuten ehdotus neuvoston asetukseksi turskakantojen elvytystoimenpiteistä (KOM(2003) 237) ja ehdotus neuvoston asetukseksi pohjoisen kummeliturskakannan elvytystoimenpiteistä (KOM(2003) 374 - jos niitä ei ole annettu vuonna 2003) Koulutus, nuoriso ja kulttuuri - Ehdotus päätökseksi eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus - Kehittäminen, levitys ja myynninedistäminen) 20 päivänä joulukuuta 2000 tehdyn neuvoston päätöksen 2000/821/EY muuttamisesta (2003/0067/COD) - Ehdotus päätökseksi Euroopan audiovisuaalisessa ohjelmatuotannossa toimivien ammattilaisten koulutusohjelman täytäntöönpanosta (Media-koulutus) (2001-2005) 19 päivänä tammikuuta 2001 tehdyn Euroopan parlamentin ja neuvoston päätöksen N:o 163/2001/EY muuttamisesta (2003/0064/COD) - Ehdotus päätökseksi Kulttuuri 2000 -ohjelman perustamisesta 14 päivänä helmikuuta 2000 tehdyn päätöksen N:o 508/2000/EY muuttamisesta (2003/0076/COD) - Ehdotus päätökseksi yhteisön toimintaohjelmasta nuorisoalalla Euroopan laajuisesti toimivien organisaatioiden tukemiseksi (2003/0113/COD) - Ehdotus päätökseksi yhteisön toimintaohjelman perustamisesta Euroopan laajuisesti toimivien koulutusalan organisaatioiden sekä alan yksittäistoimien tukemiseksi (2003/0114/COD) - Ehdotus päätökseksi yhteisön toimintaohjelmasta kulttuurialalla Euroopan laajuisesti toimivien organisaatioiden tukemiseksi (2003/0115/COD) - Ehdotus päätökseksi yhteisön toimintaohjelmasta unionin aktiivisen kansalaisuuden edistämiseksi (2003/0116/CNS) - Luonnos: neuvoston päätös ammatillisen koulutuksen neuvoa-antavan komitean säännöistä (KOM(2003) 394) Ympäristö - Ehdotus direktiiviksi ympäristövastuusta ympäristövahinkojen ehkäisemiseksi ja korjaamiseksi (2002/0021/COD) - Ehdotus direktiiviksi uimaveden laadusta (2002/0254/COD) - Ehdotus direktiiviksi direktiivin 1999/32/EY muuttamisesta meriliikenteessä käytettävien polttoaineiden rikkipitoisuuden osalta (2002/0259/COD) - Ehdotus direktiiviksi orgaanisten liuottimien käytöstä rakennusmaaleissa ja -lakoissa sekä ajoneuvojen korjausmaalaustuotteissa aiheutuvien haihtuvien orgaanisten yhdisteiden päästöjen rajoittamisesta ja direktiivin 1999/13/EY muuttamisesta (2002/0301/COD) - Ehdotus direktiiviksi kaivannaisteollisuuden jätehuollosta (2003/0107/COD) - Ehdotus asetukseksi pysyvistä orgaanisista yhdisteistä sekä direktiivien 79/117/ETY ja 96/59/EY muuttamisesta (2003/0119/COD) - Ehdotus asetukseksi jätteiden siirroista (2003/0139/COD) - Ehdotus asetukseksi ympäristöalan rahoitusvälineestä (LIFE) annetun asetuksen (EY) N:o 1655/2000 muuttamisesta (2003/0148/COD) - Ehdotus direktiiviksi ilmassa olevasta arseenista, kadmiumista, elohopeasta, nikkelistä ja polysyklisistä aromaattisista hiilivedyistä (2003/0164/COD) - Ehdotus direktiiviksi kasvihuonekaasujen päästöoikeuksien kaupan järjestelmän toteuttamisesta yhteisössä annetun direktiivin muuttamisesta Kioton pöytäkirjan hankemekanismien osalta (2003/0173/COD) - Ehdotus asetukseksi tietyistä fluoratuista kasvihuonekaasuista (2003/0189/COD) - Ehdotus direktiiviksi pohjaveden suojelusta pilaantumiselta (2003/0210/COD) - REACH-ehdotus (2002/ENV+/015), komissio antanut 29. lokakuuta 2003 - Ehdotus direktiiviksi muutoksenhaku- ja vireillepano-oikeudesta ympäristöasioissa (2003/0246/COD) ja asetukseksi Århusin yleissopimuksen määräysten soveltamisesta EY:n toimielimiin ja muihin elimiin (2003/0242/COD) Liite 5 Yhteisön lainsäädännön yksinkertaistaminen ja kodifiointi Yksinkertaistamisen painopisteet vuonna 2004 Komissio hyväksyi helmikuussa 2003 toimintapuitteet yhteisön lainsäädännön päivittämiseksi ja yksinkertaistamiseksi. [7] Aloitteen keskeisellä toimella pyritään lainsäädännön yksinkertaistamiseen [8] kiinnittämällä asiaan suurempaa poliittista huomiota ja ottamalla käyttöön seuraaviin vaiheisiin perustuva uusi menetelmä: [7] KOM(2003) 71. [8] Komissio määritteli yksinkertaistamisen laajasti helmikuisessa tiedonannossaan. Yksinkertaistaminen voi tarkoittaa lainsäädännön muuttamista ilman, että kajottaisiin taustalla olevan politiikan sisältöön. Tämä saattaa olla tarpeen esimerkiksi silloin, jos on saatavilla nykyisin käytössä olevia lainsäädäntövälineitä tai -tekniikoita tehokkaampia tai oikeasuhtaisempia välineitä tai tekniikoita. Yksinkertaistaminen saattaa kuitenkin toisaalta tarkoittaa politiikan sisällön yksinkertaistamista mukauttamalla lainsäädännön toimintamallia tai suunnittelemalla se kokonaan uudelleen. * Kehitetään priorisointi-indikaattorit, jotka ohjaavat komissiota valitsemaan ne alat, joilla yksinkertaistaminen näyttää erityisen tarpeelliselta. * Komissio valitsee politiikanalat ja seuloo niiden joukosta ne, joilla yksinkertaistamiseen voisi olla mahdollisuuksia. Tietyt säädökset saatetaan tämän seulonnan perusteella valita yksinkertaistettaviksi. * Mahdollista yksinkertaistamista varten ehdolle valittuja säädöksiä tarkastellaan yksityiskohtaisesti; konkreettiset yksinkertaistamisehdotukset laaditaan parhaita menetelmiä ja toimintatapoja käyttäen ja annetaan komission ehdotuksina. Menetelmän tärkein uusi anti on prioriteetti-indikaattorien luominen, minkä pohjalta komission yksiköt voivat järjestelmällisemmin ja laajemmin seuloa yhteisön politiikanalat yksinkertaistamismahdollisuuksien toteamiseksi. Toimintapuitteet toteutetaan kolmessa vaiheessa. Kunkin vaiheen lopulla (lokakuussa 2003, huhtikuussa 2004 ja vuoden 2004 lopulla) komissio raportoi edellisen vaiheen aikana tapahtuneesta edistyksestä ja ilmoittaa seuraavaa vaihetta varten suunnitellun työohjelman. Komissio esitti lokakuussa 2003 ensimmäisen raportin toimintapuitteiden täytäntöönpanosta ensimmäisen vaiheen (helmi-syyskuu 2003) osalta. [9] Raportin mukaan komission yksiköillä on huomattavia yksinkertaistamistoimia meneillään useilla eri politiikanaloilla. Tämä työ on tarkoitus saada päätökseen tulevina vuosina - lopullisten komission ehdotusten muodossa. Komission yksinkertaistamistyön ohjelmointi noudattaa helmikuussa 2003 hyväksytyn aloitteen kolmivaiheista täytäntöönpanoa erityisesti politiikanalojen seulonnan osalta. Jos jotakin säädöstä katsotaan olevan mahdollista yksinkertaistaa, sille laaditaan aikataulu tavanomaisen ohjelmointikierroksen yhteydessä. [9] KOM(2003) 592 ja siihen liittyvä komission yksiköiden valmisteluasiakirja SEK(2003) 1085. Yksinkertaistamisen prioriteetit vuodeksi 2004 >TAULUKON PAIKKA> EU:n lainsäädännön kodifiointi Komissio pyrkii tavoitteeseensa eli aikoo saada kodifiointiohjelmansa päätökseen vuoden 2005 loppuun mennessä. Vuodeksi 2004 on suunniteltu noin 60:tä kodifiointiehdotusta. Komissio kehottaa Euroopan parlamenttia ja neuvostoa tarkastelemaan kiireellisesti kodifiointiohjelmassa annettuja komission ehdotuksia, jotta kaikki ehdotukset voitaisiin hyväksyä viimeistään vuoden 2006 lopulla